Document ID: 32005D0627

ROZHODNUTIE KOMISIE
z 26. augusta 2005
schvaľujúce metódy klasifikácie jatočne opracovaných tiel ošípaných v Holandsku
[oznámené pod číslom K(2005) 3234]
(Iba holandský text je autentický)
(2005/627/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3220/84 z 13. novembra 1984, ktorým sa určuje stupnica Spoločenstva na klasifikáciu trupov z ošípaných (1), a najmä na jeho článok 5 ods. 2,
keďže:
(1)
V článku 2 ods. 3 nariadenia (EHS) č. 3220/84 sa stanovuje, že pri klasifikácii jatočne opracovaných tiel ošípaných je potrebné odhadom určiť obsah chudého mäsa v súlade so štatisticky osvedčenými metódami posudzovania, založenými na fyzickom meraní jednej alebo viacerých anatomických častí trupu ošípanej. Schválenie klasifikačných metód podlieha dodržaniu maximálnej tolerancie štatistickej chyby pri posudzovaní. Táto tolerancia sa uvádza v článku 3 ods. 2 nariadenia Komisie (EHS) č. 2967/85 z 24. októbra 1985, ktorým sa ustanovujú podrobné pravidlá uplatňovania stupnice Spoločenstva pre klasifikáciu jatočných tiel ošípaných (2).
(2)
Rozhodnutím Komisie 87/131/EHS (3) sa na klasifikáciu jatočne opracovaných tiel ošípaných v Holandsku schválila jedna metóda.
(3)
V rámci technických úprav vláda Holandska požiadala Komisiu o povolenie použitia nového vzorca pre prístroj HGP 2, ktorý sa v súčasnosti používa podľa rozhodnutia 87/131/EHS, a to od 1. júla 2006, ako aj o povolenie novej metódy na klasifikáciu jatočne opracovaných tiel ošípaných, a preto predložila prvky potrebné podľa článku 3 nariadenia (EHS) č. 2967/85.
(4)
Prehodnotenie tejto žiadosti ukázalo, že podmienky schválenia týchto klasifikačných metód sú splnené.
(5)
Nepovoľujú sa žiadne úpravy prístrojov ani klasifikačných metód, iba na základe nového rozhodnutia Komisie, prijatého na základe nadobudnutých skúseností. Z uvedeného dôvodu možno toto povolenie zrušiť.
(6)
V záujme zrozumiteľnosti by sa rozhodnutie 87/131/EHS malo zrušiť a nahradiť novým rozhodnutím.
(7)
Opatrenia stanovené v tomto rozhodnutí sú v súlade so stanoviskom Riadiaceho výboru pre bravčové mäso,
PRIJALA TOTO ROZHODNUTIE:
Článok 1
Podľa nariadenia (EHS) č. 3220/84 sa na klasifikáciu jatočne opracovaných tiel ošípaných v Holandsku týmto povoľuje používanie nasledujúcich metód:
a)
prístroj s názvom Hennessy Grading Probe (HGP 2) a s ním súvisiace metódy posudzovania; podrobné informácie sú uvedené v časti 1 prílohy;
b)
prístroj s názvom VISION system (VCS 2000) a s ním súvisiace metódy posudzovania; podrobné informácie sú uvedené v časti 2 prílohy.
Článok 2
Neschvaľujú sa žiadne úpravy prístrojov ani metód posudzovania.
Článok 3
Rozhodnutie 87/131/EHS sa týmto zrušuje.
Článok 4
Toto rozhodnutie je určené Holandskému kráľovstvu.
V Bruseli 26. augusta 2005

Labels: 1
17
19
6
18